Eth moish pair ieromonge Iosif, eth bibliotecari, preferit deth defunt, comencèc a contradíder a bèri uns des mormolhaires, en tot díder que "non en toti es lòcs ei atau" e que non ei cap dògma dera ortodòxia qu'es còssi des justi non s'agen de corrómper, senon ua mèra opinion, e qu'autanplan enes païsi mès ortodòxi, en mon Athos, per exemple, non les còste tan desengust era flaira dera descomposicion, ne considèren qu'era incorruptibilitat corporau ei eth principau senhau entara glorificacion des escuelhudi, senon eth color des sòns uassi: quan es còssi amien ja fòrça ans en tot jàder en tèrra e practicaments s'an redusit a povàs, "s'es uassi s'an tornat auriòs coma era cera, aquerò ei eth senhau de qué eth Senhor a glorificat ath vertuós defunt; mès se non s'an tornat auriós, senon neri, aquerò vò díder que non a hèt eth Senhor digne de glòria ath defuntat, çò se passe en mon Athos, lòc eminent, a on de temps de memòria perduda se sauve era ortodòxia de forma sauva e segura e ena sua mès accentuada puretat", concludic eth pair Iosif.